b'\n_START_ARTICLE_\nSant Baldiri de Llobregat\n_START_SECTION_\nDescripci\xc3\xb3\n_START_PARAGRAPH_\nEsgl\xc3\xa9sia parroquial de tres naus cobertes amb volta. La seva orientaci\xc3\xb3 presenta la cap\xc3\xa7alera al nord, la fa\xc3\xa7ana al sud i els costats laterals a est i oest. Aquesta orientaci\xc3\xb3 no \xc3\xa9s arbitr\xc3\xa0ria i respon a dos factors fonamentals. Primerament, l\'esgl\xc3\xa9sia barroca fou bastida sobre les restes d\'una rom\xc3\xa0nica del segle XI, aprofitant alguns dels arcs de la cap\xc3\xa7alera de la primitiva esgl\xc3\xa9sia, que s\'orientava com era habitual a l\'est, per a travar el mur lateral oriental de la segona (vegeu fitxa espec\xc3\xadfica). En segon lloc, la primacia de la fa\xc3\xa7ana com a element barroc s\'adiu amb una orientaci\xc3\xb3 a migjorn que la il\xc2\xb7lumina millor._NEWLINE_La fa\xc3\xa7ana, amb la seva torre campanar octogonal, est\xc3\xa0 feta de carreus de pedra ben tallats i aparellats. Destaca el seu barroquisme accentuat, tant per les cornises i frontons curvilinis de la porta i la forn\xc3\xadcula centrals, com pels seus elements estructurals: verticalitat accentuada per l\'escalinata d\'acc\xc3\xa9s i pels obeliscs amb esferes de la cornisa, amb preponder\xc3\xa0ncia de l\xc3\xadnies corbes en aquesta, contraforts que imiten pilastres, etc.\n_START_SECTION_\nClau de volta\n_START_PARAGRAPH_\nG\xc3\xb2tica, representa el D\xc3\xa9u Pare assegut en majestat sobre la volta del cel, per aix\xc3\xb2 el fons \xc3\xa9s ple d\'estrelles. T\xc3\xa9 les barbes partides i una llarga cabellera i fa el signe de beneir amb la m\xc3\xa0 dreta. El vestit i la capa que duu s\xc3\xb3n recollits en plecs damunt el genoll esquerre. Duu nimbe o corona. A la rectoria trobem un retaule de Sant Baldiri del 1448 d\'estil g\xc3\xb2tic, obra del pintor Llu\xc3\xads Dalmau.\n_START_SECTION_\nRestes de l\'antiga esgl\xc3\xa9sia\n_START_PARAGRAPH_\nRestes de construcci\xc3\xb3 rom\xc3\xa0nica en la que es veuen clarament dos arcs de mig punt correlatius, amb les seves respectives impostes i muntants; l\'empremta d\'un arc m\xc3\xa9s gran amagat per l\'arrebossat del mur actual i que \xc3\xa9s la continuaci\xc3\xb3 dels arcs anteriors; i un tram de mur cantoner. Es troben incorporades al mur oriental de l\'actual esgl\xc3\xa9sia barroca. Aquesta orientaci\xc3\xb3 fa pensar que els elements podrien correspondre a la part del possible transsepte i cap\xc3\xa7alera de la primitiva esgl\xc3\xa9sia del segle XI, formada possiblement per un absis central i dues absidioles laterals a cada costat. Actualment es poden apreciar uns carreus ben tallats i aparellats i impostes sense decorar. La pedra \xc3\xa9s gres rogenc de pedrera local.\n_START_SECTION_\nHist\xc3\xb2ria\n_START_PARAGRAPH_\nL\'Esgl\xc3\xa9sia de Sant Baldiri est\xc3\xa0 bastida sobre una anterior de la mateixa advocaci\xc3\xb3, ja que \xc3\xa9s el patr\xc3\xb3 de Sant Boi des de temps alt medievals. Al 966 ja es troba documentada com a parr\xc3\xb2quia. Inicialment era una esgl\xc3\xa9sia prerom\xc3\xa0nica de la qual no ha pervingut res. Se sap que l\'any 1040 ja es treballava en l\'esgl\xc3\xa9sia rom\xc3\xa0nica, ja que hi ha documentat que un tal Escluva va fer una donaci\xc3\xb3 de vi "ad ipsa cobertura" de Sant Baldiri._NEWLINE_Era una imponent esgl\xc3\xa9sia rom\xc3\xa0nica amb coberta de fusta, que va fer les funcions de parr\xc3\xb2quia junt amb la de Sant Pere, molt propera i que va acabar per desapar\xc3\xa8ixer a la Guerra del Franc\xc3\xa8s. Mn. Francesc Albert va impulsar la construcci\xc3\xb3 de la nova parr\xc3\xb2quia iniciant-se les obres el 1710 i donant-se per finalitzades amb l\'inici del culte el 1752. En principi encara hi havia el cementiri adossat, per\xc3\xb2 amb les noves lleis del segle XIX es va traslladar i es va guanyar espai per a la Pla\xc3\xa7a de l\'Esgl\xc3\xa9sia. De l\'esgl\xc3\xa9sia anterior es conserva cinc arcades de mig punt tapiades i una clau de volta del Pare Etern sota la rosassa del cor. Dels retaules que contenia nom\xc3\xa9s s\'ha conservat la taula central del retaule de Sant Baldiri, de Llu\xc3\xads Dalmau. L\'orgue tamb\xc3\xa9 fou destru\xc3\xaft i de l\'Arxiu Parroquial una bona part.'